Document ID: 32012R1147

KOMISSION ASETUS (EU) N:o 1147/2012,
annettu 4 päivänä joulukuuta 2012,
Euroopan parlamentin ja neuvoston asetuksen (EY) N:o 1333/2008 liitteen II muuttamisesta siltä osin kuin on kyse mehiläisvahan (E 901), karnaubavahan (E 903), sellakan (E 904) ja mikrokiteisen vahan (E 905) käytöstä tiettyjen hedelmien pinnalla
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon elintarvikelisäaineista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1333/2008 (1) ja erityisesti sen 10 artiklan 3 kohdan ja 30 artiklan 5 kohdan,
sekä katsoo seuraavaa:
(1)
Asetuksen (EY) N:o 1333/2008 liitteessä II vahvistetaan unionissa elintarvikkeissa käytettäväksi hyväksyttyjen elintarvikelisäaineiden luettelo ja niiden käyttöä koskevat edellytykset.
(2)
Tätä luetteloa voidaan muuttaa elintarvikelisäaineiden, elintarvike-entsyymien ja elintarvikearomien yhtenäisestä hyväksymismenettelystä 16 päivänä joulukuuta 2008 annetussa Euroopan parlamentin ja neuvoston asetuksessa (EY) N:o 1331/2008 (2) tarkoitetun menettelyn mukaisesti.
(3)
Unionissa hyväksyttyjen elintarvikelisäaineiden luettelo voidaan asetuksen (EY) N:o 1331/2008 3 artiklan 1 kohdan nojalla saattaa ajan tasalle joko komission aloitteesta tai asiaa koskevan hakemuksen perusteella.
(4)
Komissio on vastaanottanut useita hakemuksia, jotka koskevat mehiläisvahan (E 901) käytön hyväksymistä paprikoiden, tomaattien, kurkkujen, banaanien, mangojen ja avokadojen, granaattiomenoiden sekä kaikkien hedelmien pinnalla, karnaubavahan (E 903) ja sellakan (E 904) käytön hyväksymistä granaattiomenoiden, avokadojen ja papaijoiden pinnalla sekä mikrokiteisen vahan (E 905) käytön hyväksymistä ananasten pinnalla. Hakemukset on toimitettu jäsenvaltioiden saataville.
(5)
Mehiläisvahaa (E 901), karnaubavahaa (E 903), sellakkaa (E 904) ja mikrokiteistä vahaa (E 905) käsittelevät hakemukset koskevat käyttöä näiden hedelmien tai näiden hedelmien kaltaisten kasvisten kiillotusaineena pintakäsittelyssä, jolla parannetaan säilyvyyttä. Käsittely suojaa hedelmiä kuivumiselta ja hapettumiselta ja estää homeiden ja tiettyjen mikro-organismien kasvua. Käytön tekniset perusteet koskevat etenkin lähinnä trooppisen ilmaston maista tuotavia hedelmiä. Nämä hedelmät on suojattava myös pitkän kuljetuksen ajaksi.
(6)
Nämä elintarvikelisäaineet on tarkoitettu ulkoiseen käsittelyyn, eikä niiden odoteta siirtyvän hedelmien syötävään sisäosaan. Tästä syystä sellaisten hedelmien käsittelyllä, joiden kuoria ei syödä, ei todennäköisesti ole vaikutusta ihmisten terveyteen. Sen vuoksi on aiheellista sallia mehiläisvahan (E 901), karnaubavahan (E 903), sellakan (E 904) ja mikrokiteisen vahan (E 905) käyttö pääosin trooppisen ilmaston maista tuotavien hedelmien, toisin sanoen banaanien, mangojen, avokadojen, granaattiomenoiden, papaijoiden ja ananasten, pinnalla.
(7)
Asetuksen (EY) N:o 1331/2008 3 artiklan 2 kohdan mukaan komissio pyytää Euroopan elintarviketurvallisuusviranomaiselta, jäljempänä ’elintarviketurvallisuusviranomainen’, lausunnon asetuksen (EY) N:o 1333/2008 liitteessä II esitetyn unionissa hyväksyttyjen elintarvikelisäaineiden luettelon saattamiseksi ajan tasalle, paitsi jos kyseisellä ajan tasalle saattamisella ei todennäköisesti ole vaikutusta ihmisten terveyteen. Koska mehiläisvahan (E 901) hyväksyminen käytettäväksi banaanien, mangojen ja granaattiomenoiden pinnalla, karnaubavahan (E 903) ja sellakan (E 904) hyväksyminen käytettäväksi granaattiomenoiden, mangojen, avokadojen ja papaijoiden pinnalla sekä mikrokiteisen vahan (E 905) hyväksyminen käytettäväksi ananasten pinnalla on sellainen kyseisen luettelon ajan tasalle saattaminen, jolla ei todennäköisesti ole vaikutusta ihmisten terveyteen, elintarviketurvallisuusviranomaiselta ei ole tarpeen pyytää lausuntoa.
(8)
Komissio tarkastelee edelleen hakemuksia, jotka koskevat vahojen käyttöä muiden hedelmien ja kasvisten pinnalla ottaen huomioon kuluttajien turvallisuuden silloin, kun ulkoiset osat todennäköisesti syödään, tekniset perusteet sekä kuluttajien mahdollisen harhaanjohtamisen, myös merkintävaatimukset.
(9)
Komission asetuksen (EU) N:o 1129/2011 (3) siirtymäsäännösten mukaisesti asetuksen (EY) N:o 1333/2008 liitteessä II vahvistettua elintarvikelisäaineiden luetteloa sovelletaan periaatteessa 1 päivästä kesäkuuta 2013. Jotta hyväksyttyjen, markkinoilla olevien elintarvikelisäaineiden uudet käyttötarkoitukset voidaan sallia ennen kyseistä päivämäärää, näille käyttötarkoituksille on tarpeen vahvistaa aikaisempi soveltamispäivä.
(10)
Sen vuoksi asetuksen (EY) N:o 1333/2008 liitettä II olisi muutettava.
(11)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eivätkä Euroopan parlamentti ja neuvosto ole vastustaneet niitä,
ON HYVÄKSYNYT TÄMÄN ASETUKSEN:
1 artikla
Asetuksen (EY) N:o 1333/2008 muuttaminen
Muutetaan asetuksen (EY) N:o 1333/2008 liite II tämän asetuksen liitteen mukaisesti.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 4 päivänä joulukuuta 2012.

Labels: 0
3
17